Luis Miguélez

**Luis Miguélez** é un guitarrista, cantante e compositor español, nado en Bembibre o 16 de outubro de 1963. Naceu coa subcultura xurdida da movida madrileña. Estivo vinculado a formacións moi influentes na década dos 80 como Pedro Almodóvar e McNamara ou Alaska y Dinarama. O seu estilo flutuou entre o glam rock ata a música pop, centrándose especialmente na súa faceta de guitarrista. Con diferentes formacións ou en solitario, mantívose en activo ata a actualidade.

## Traxectoria 
### Anos 80: Almodóvar y McNamara, Alaska y Dinarama e Fanny y los + 
Ó comezar os 80, tras abandonar o seu León natal, empezou a súa colaboración co director de cine Pedro Almodóvar e co polifacético Fabio McNamara no dúo cabareteiro **Almodóvar y McNamara**. Obteñen gran repercusión con cancións como "Voy a ser mamá", "Susan get down" ou "Suck it to me".

Despois desta primeira experiencia intégrase como guitarrista en Alaska y Dinarama, un dos grupos máis influentes da década, cos que edita cinco discos entre 1983 e 1990 ó disolverse a formación. O papel de Miguélez na formación non só se limitaba a tocar a guitarra ou facer coros, pois tamén compuxo cancións, como "Fly acid fly", ou executaba a programación de teclados.

Simultaneamente creou a súa propia banda xunto a Fabio McNamara e Juan Tormento. En 1986 editan o seu primeiro disco, chamado *Fanny y los +* que obtén escasa repercusión.

### Anos 90: Fangoria, McNamara e experiencias en solitario 
Luis Miguélez foi integrante da primeira etapa de Fangoria, a nova formación creada en 1990 por Alaska e Nacho Canut tras Alaska y Dinarama. Aínda que axiña termina a súa colaboración, asina un dos temas máis célebres da formación: *En mi prisión*. Posteriormente, en solitario, edita un disco titulado *Metálicos*.

Ó longo dos 90 compón cancións para artistas como Lola Flores, Alejandro Sanz, Baccara, Los niños del Brasil ou Serafín Zubiri, para quen crea a canción que representou a España no Festival de Eurovisión de 1992, titulada "Todo esto es la música".

En 1995 aparece *A tutti plein*, gravación para Manzana Records asinada por McNamara, que non obtén o recoñecemento esperado. Pecha a etapa en 1999, editando *Guitar devotion*, un disco en solitario, sendo unha das cancións -"How do you do?"- coñecida por unha campaña publicitaria dunha compañía telefónica.

### Os 2000: McNamara, Glamour to Kill e experiencias en solitario 
En 2001 McNamara edita *Rockstation* para o selo Boozo Music. Este é un disco aclamado pola crítica, que inclúe un celebrado himno gai: "Mi correo electrónic...oh!". Trátase do disco máis popular de McNamara e, novamente, vincula a Luis Miguélez coa música dirixida a un público gai.

Posteriormente culmina outro álbum de culto: *Alto Standing*. No disco colaboran numerosas travestis moi coñecidas en España como Psicosis Gonsáles, La Prohibida, Diossa y Malizzia ou Paranoika Gonsales.

En 2001 decide trasladarse desde Madrid a Berlín, onde crea xunto a Antonio Glamour e Juan Tormento Glamour to Kill, unha banda de inspiración glam rock que edita dous discos: *Music pour the ratas* e *Pecados eléctricos*. Obteñen gran popularidade nos mercados anglosaxóns. A súa produción máis recente foi a creación de "Tú eres pop", sintonía do programa de Radio 3 *Diario Pop*, e de *Gritando amor*, un recompilatorio de rarezas e grandes éxitos da súa produción dos últimos 15 anos, baixo o nome de **Glitter Klinik**.

## Discografía 
### Con Almodóvar y McNamara 
* *Cómo está el servicio... de señoras*, (1983)
### Con Alaska y Dinarama 
* *Canciones profanas*, (1983)
* *Deseo carnal*, (1984)
* *No es pecado*, (1986)
* *Diez*, (1987)
* *Fan fatal*, (1989)
### Con Fanny y los + 
* *Fanny y los +*, (1986)
### Con Fangoria 
* *Salto mortal*, (1990)
### Con McNamara 
* *A tutti plein*, Manzana Records (1995)
* *Rockstation*, Boozo Music (2001)
* *Maricloneando* (recompilación), Susurrando (2007)
### Con Glamour to Kill 
* *Music pour the ratas*, Subterfuge Records (2004)
* *Pecados eléctricos*, Subterfuge Records (2006)
### En solitario 
* *Metálicos*
* *Guitar devotion*, (1999)
* *Alto standing*, (2001)
* *Gritando amor*, (2007)

## Véxase tamén 
### Ligazóns externas 
* Entrevista a McNamara, (2001) 
* Entrevista a Luis Miguélez, (2001) 
* myspace de Luis Miguélez 
* Web oficial de Glamour to Kill